<classify> Kikwete alitoa agizo hilo katika hafla ya kumuaga iliyoandaliwa na wasanii kutokana na mchango wake mkubwa katika tasnia ya sanaa.Katika hafla hiyo iliyofanyika kwenye ukumbi wa Mlimani City Dar es Salaam, Kikwete alisema kuwa Cosota inatakiwa kuhakikisha inadhibiti wizi wa kazi za wasanii nchini kutokana na watu wengi kunufaika na kazi hizo huku wasanii wakiambulia malipo kidogo ambayo hayaendani na kazi wanazofanya.Alisema katika kutekeleza mpango wa awali wa kupambana na wizi wa kazi za wasanii serikali imejipanga kutekeleza utaratibu wa wasambazaji wote wa kazi za wasanii kubandika stika ya usalama kwenye kila nakala ya kazi itakayosambazwa ili kuhakikisha kazi za wasanii haziibwi.Alisema katika utaratibu huo kila msambazaji ataingia mkataba na msanii kusambaza idadi fulani ya nakala na kupewa stika ambazo zitabandikwa katika kila nakala ili kudhibiti wizi na hatimaye wasanii kunufaika na kazi zao tofauti na ilivyo sasa ambapo anaenufaika ni msambazaji.Nimeshazungumza na Mamlaka ya Mapato nchini TRA kuhakikisha kwamba kazi zote za wasanii zinawekwa stika ili kuondoa usumbufu kwa wasanii kutonufaika na kazi zao ambazo wanatumia muda wao mwingi katika kuzitengeneza, alisema Kikwete.Akizungumzia malipo ya wasanii katika miito ya simu, Rais Kikwete alisema kua tayari umeshaandaliwa utaratibu mzuri ambao utamwezesha msanii kulipwa kiasi cha fedha kulingana na nyimbo zake ambazo zinatumika katika kampuni za simu kama milio.Akitoa ushahidi wa kuanza kunufaika na mpango huo wa malipo, msanii wa Bongo Fleva Nikki wa Pili alisema kuwa awali kampuni ya Tigo ilikuwa ikimlipa shilingi laki moja kama ada ya nyimbo zake kutumika katika miito ya simu ambapo sasa kila mwezi kampuni hiyo inamlipa shilingi milioni mbili.Hafla hiyo ya kumuaga Rais pia ilihudhuriwa na wageni mbalimbali akiwemo Waziri wa Ujenzi ambae pia ni mgombea wa Urais kwa tiketi ya CCM, John Magufuli, Katibu Mkuu wa CCM Abdulrahman Kinana, Katibu Mwenezi wa CCM Nape Nnauye na Waziri wa Sayansi na Teknolojia, January Makamba.  <topic>: michezo 